Papersnake/gushiwen huggingface dataset:
雨霖铃·清晨凝伫
长筌子（金朝）

清晨凝伫。见风云济，及作时雨。阴阳协顺空中，为甘露、山泽敷布。点点如膏利益，洗灭妖氛，四海澄素。造化天地神功，扰扰浮生几人悟。乾坤美泽恩沾溥。胜娑婆、此价应难买。滋生万物荣苏，增瑞庆、兆民歌舞。五谷丰登，庶事康宁，遐迩安固。感上下和睦无为，敬礼玄元祖。
京口送别王四谊
储光羲（唐代）

江上枫林秋，江中秋水流。清晨惜分袂，秋日尚同舟。

落潮洗鱼浦，倾荷枕驿楼。明年菊花熟，洛东泛觞游。
用方壶韵题曾子元晴雪轩
陈谟（明代）

闻道幽斋傍雪成，六花飞舞集檐楹。天游杳杳虚生白，云卧沉沉夜自明。

冰茧寒光宜客赋，阳春古调待谁鸣。烟波却有玄真子，时向城南问独清。
和张功父梦归南湖
杨万里（宋代）

一生两事苦相关，从仕居贫并作难。
顾我雪穿行脚袜，羡君身作在家官。
晓分京兆月半璧，夕问南湖水几竿。
桃李能言春满坐，向人犹自诉霜寒。
得海陵掾吕居仁书
张扩（宋代）

故人温饱竟何如，忽寄邮筒满纸书。颇愧中年犹吏隐，相望千里未情疏。

官曹清简庭无讼，淮海丰穰食有鱼。见说参禅新了了，几时为我痛爬梳。
表夏十首
元稹（唐代）

夏风多暖暖，树木有繁阴。新笋紫长短，早樱红浅深。

烟花云幕重，榴艳朝景侵。华实各自好，讵云芳意沉。

初日满阶前，轻风动帘影。旬时得休浣，高卧阅清景。

僮儿拂巾箱，鸦轧深林井。心到物自闲，何劳远箕颍。

江瘴炎夏早，蒸腾信难度。今宵好风月，独此荒庭趣。

露叶倾暗光，流星委馀素。但恐清夜徂，讵悲朝景暮。

孟月夏犹浅，奇云未成峰。度霞红漠漠，压浪白溶溶。

玉委有馀润，飙驰无去踪。何如捧云雨，喷毒随蛟龙。

流芳递炎景，繁英尽寥落。公署香满庭，晴霞覆阑药。

裁红起高焰，缀绿排新萼。凭此遣幽怀，非言念将谑。

红丝散芳树，旋转光风急。烟泛被笼香，露浓妆面湿。

佳人不在此，恨望阶前立。忽厌夏景长，今春行已及。

百舌渐吞声，黄莺正娇小。云鸿方警夜，笼鸡已鸣晓。

当时客自适，运去谁能矫。莫厌夏虫多，蜩螗定相扰。

翩翩帘外燕，戢戢巢内雏。啖食筋力尽，毛衣成紫襦。

朝来各飞去，雄雌梁上呼。养子将备老，恶儿那胜无。

西山夏雪消，江势东南泻。风波高若天，滟滪低于马。

正被黄牛旋，难期白帝下。我在平地行，翻忧济川者。

灵均死波后，是节常浴兰。彩缕碧筠粽，香粳白玉团。

逝者良自苦，今人反为欢。哀哉徇名士，没命求所难。
送官出守平江二首 其二
萧立之（宋代）

班玉通明散早朝，春风桃李满江皋。自然著我尘劳没，安得如江勇退高。

地近黄扉才一武，天教清梦更三刀。仪刑渴想催归衮，只借阑门水半篙。
罢官后稍谢宾客十绝 其十
李之仪（宋代）

何须叹世鹿皮翁，得句真能发笑容。谁谓祖风无与寄，寸莛终愧触洪钟。
送郑谷先辈赴妆州辟命
张乔（唐代）

看花兴未休，已散曲江游。载笔离秦甸，从军过洛州。

嵩云将雨去，汝水背城流。应念依门客，蒿莱满径秋。
秋兴
彭秋宇（宋代）

西风卷地送凄凉，目断归帆落日黄。
雁过江天云漠漠，龙游沧海水茫茫。
故人入梦三更月，近事惊心两鬓霜。
试把浊醪浇磊磈，樽中犹带芷兰香。
张丞再有诗次韵
陈造（宋代）

仰高排奡玩清圆，学力卑摧旧判年。后进或夸金掷地，前修犹是斗横天。

晚规省语安衰病，暇复分题搅醉眠。祇有君诗追古作，未忘缃素遣儿传。
上巳同沈虞卿尤延之王顺伯林景思游湖上得十绝句呈同社 其六
杨万里（宋代）

雨催杖屦却须回，捲上疏帘眼顿开。十里湖光平似镜，柳梢梢外一船来。
买兰
方岳（宋代）

几人曾识离骚面，说与兰花枉自开。
却是樵夫生鼻孔，担头带得入城来。
渔翁
朱继芳（宋代）

渔翁家在何许，惯宿芦花不归。
昨夜江村欲雪，百钱买得蓑衣。
临江仙
蔡伸（宋代）

昨夜中秋今夕望，十分桂影团圆。玉人相对绿尊前。素娥有恨，应是妒婵娟。

人静小庭风露冷，歌声特地清圆。醉红醺脸髻鬟偏。翠裙轻皱，端的为留仙。
出都日涂中成
司马光（宋代）

贱生习山野，愚陋出於骨。
虽为冠带拘，性非藩笼物。
扬鞭出都门，旷若解徽绋。
是时天风恶，灵沼波荡汩。
龙鬣互骞腾，鸥群远浮没。
川原浸疏豁，烟火稍萧瑟。
草木虽示荣，春态先往佛。
桑稀林已斜，柳弱条可屈。
蛛丝罥晴阳，鼠上壅新窟。
徐驱款段马，放辔不呵咄。
与尔同逍遥，红尘免蓬勃。
次与仲和联句韵
陈铎（明代）

卧病经年喜遇君，草堂清话到斜曛。
浊醪拚取尊前醉，险韵何妨席上分。
冷雨小蛩鸣切切，轻风残叶下纷纷。
也知别后还相忆，何处钟声隔暮云。
鄂寓有感，寄赠姜君研云二首 其一
徐文泂（清代）

出门寒食清明节，转眼风光到菊花。顾我奔驰消岁月，输君坐啸乐烟霞。

故乡迢递三千里，水国浮沈百万家。时事艰难生计薄，担囊何日赴京华。
送人游蜀
马戴（唐代）

别离杨柳陌，迢递蜀门行。若听清猿后，应多白发生。

虹霓侵栈道，风雨杂江声。过尽愁人处，烟花是锦城。
午坐卧治斋
杨万里（宋代）

雨後朝阴到午晴，空斋孤坐纳秋清。
一蝉也解怜幽寂，柳外飞来叶底鸣。
燕堂即事
邵雍（宋代）

川上数峰青，林间一水明。
闲云无定体，幽鸟不知名。
游侣既非约，归期莫计程。
锱铢人世事，休强作威狞。
虞美人
陈克（宋代）

绿阴满院帘垂地。落絮萦香砌。池光不定药栏低。闲并一双鸂鶒、没人时。

旧欢黯黯成幽梦。帐卷金泥重。日虹斜处暗尘飞。脉脉小窗孤枕、镜花移。
次韵和州府吴大资病愈后见寄之作
宋庠（宋代）

冠盖山川旧，星灰五载馀。
辞荣唐院使，麾守旧尚书。
弓影临觞悟，舟心独物虚。
尘埃题宇壁，汙潦汎杯渠。
世事多荣悴，天均任惨舒。
交情非苟合，笔力自雄摅。
蒲坂军旄重，河桥驿辙疏。
归耕年渐逼，乡思满柴车。
贤府主祷雪而应喜极有诗
章甫（宋代）

湖海双鱼久不传，幽人门巷转萧然。
寒威直与酒为地，雪片忽共梅争妍。
自拨小炉犹有火，拟留佳客苦无钱。
金篦刮眼何时得，咫尺春风欲换年。
送淮南提刑孙学士
梅尧臣（宋代）

淮南木老霜欲飞，顺令恐纵诸侯威。
命书才出邸掾谒，已见衣绣车迎归。
乐莫我听筵莫迓，清如蟾蜍夜吐晖。
不须久作平反吏，自合横经亲帝闱。
奉答国器见贻二首
曹勋（宋代）

连朝好语见勤渠，得失从来要一如。
公但忘情分定事，天教更读未看书。
柳藏窈窕金千缕，月在西南玉一梳。
倚熟何妨驻行李，神仙亦复喜楼居。
同幕府夜宴惜花
武元衡（唐代）

芳草落花明月榭，朝云暮雨锦城春。

莫愁红艳风前散，自有青蛾镜里人。
宫怨
倪龙辅（宋代）

翠袖无香镜有尘，一枝花瘦不藏春。
十年不识君王面，始信婵娟解误人。
山楼夜
释文珦（宋代）

月满千重林壑，人凭一曲阑干。但觉衣襟徵润，不知风露高寒。
君锡知丞僚友录示诸公所赋介寿堂诗谨次后溪
度正（宋代）

老翁神气亦轻强，凿井耕田种豫章。
扶植高标盘石壑，养成合抱栋明堂。
风雷海运非人力，日月天开盛宠光。
既醉诗书餐道德，坐观晚节更清香。
园中书触目
陆游（宋代）

气候今年晚，浓霜始此回。
残梧未全槁，晚菊有初开。
乌柏先枫赤，寒鸦後雁来。
西窗夕阳暖，摘橘荐新醅。
安邑董心推作舜陵四辨诗见示属和因感记传所载事地可疑者并类及之云 其五
郭为观（清代）

天子行师岂挈家，二妃底事过长沙。况闻野哭非关礼，斑竹何从染泪花。
句
陈瓘（宋代）

哲宗怒常立，时宰骂林自。
啄木
梅尧臣（宋代）

中园啄尽蠹，未肯出林飞。
不识黄金弹，双翎坠落晖。
感怀二首 其二
彭玉麟（清代）

皖水分襟十二年，潇湘重聚晚春天。徒留四载刀环约，未遂三生镜匣缘。

惜别惺惺情缱绻，关怀事事意缠绵。抚今思昔增悲哽，无限心伤听杜鹃。
感春冰遥和谢中书诗
江淹（南北朝）

江皋桐始华。
敛衣望边亭。
平原何寂寂。
岛暮兰紫茎。
芬披好草合。
流烂新光生。
冰雪徒皦洁。
此焉空守贞。
过下马陵
苏舜钦（宋代）

下马陵头草色春，我一怀古一沾巾。陵边又有累累冢，应是当年取酒人。
寄题韩丞相定州阅古堂
王令（宋代）

始闻定作阅古堂，又闻定有阅古诗。
扬之远定五千里，思得两翅擘以飞。
偶闻人来说堂事，初敞两壁无尘疵。
闲时公来命绘匠，亲以玉指交画挥。
教令某载若某状，匠拜奉命唯不辞。
左图守相父母吏，右状将帅熊罴姿。
长冠峨峨伟笏佩，斗以玄白为裳衣。
屹如丁宁立以议，逊若避让行而随。
图成俨毅色可讋，过吏不敢窃目窥。
仍令大笔署行事，写出黑胆朱肝脾。
死者有灵如不泯，合有英气来附兹。
故公之谋不知出，宜有神鬼阴助其。
茫茫九泉谓已朽，岂意一旦存形仪。
请留中壁素莫绘，待千岁後公以归。
当搜国匠第一手，状写公像存依稀。
要知文完武绳备，遗与万世瞻思资。
我知观者定堕泪，不复岘首羊公碑。
又闻当世大手笔，磊砢诗句相撑支。
手搏蛟龙拔解角，爪擘虎豹金脱皮。
郓州溪堂遂寂寞，韩诗尘蔽人不吹。
想应从此传万世，粹玉贯串珠萦累。
小戎何为尚缩伏，久滞公斧血不滋。
何时功成事业就，两手一扫清三垂。
归来天子喜以颔，泰阶辉焕平无欺。
次招当世草茅士，各仗呈露心腹披。
缔裾联缨上廊庙，留与後世图为师。
然後回谢阅古堂，彼合异代今一时。
和白云庵七首·白云庵
黄庶（宋代）

白云无种满地生，有时出山为雨露。
老僧惆怅望云归，尽日庵前自来去。
云岩书屋
史鉴（明代）

幽人厌城市，言就云嵓居。嵓居杳且深，所藏惟简书。

五车未为富，万卷良有馀。白云出岩间，俄来集窗虚。

风吹去复来，似为君子娱。于焉日容与，庶几名实俱。
慧光寺 其二
李山甫（唐代）

僧堂拂拭旧时尘，莺老花残五换春。四海干戈如鼎沸，山中犹有太平人。
徐杭舟中
魏锡曾（清代）

朔风起林莽，凛冽吹人衣。归舟日将夕，但见黄叶飞。

卧看水中影，绿树还依依。波旋影零乱，荡漾烟痕微。

遥天积层雪，远山衔落晖。寒鸦没平野，群鸭归村扉。

寓目即成趣，当此心忘机。有客荷樵立，吾为歌采薇。
减字木兰花
元绛（宋代）

绿杨阴下。短帽轻衫行信马。过尽春风。踏尽青青打尽红。舞鸾歌凤。人面湖光红影动。醉眼归时。人在朱楼曲角西。
失调名
佚名（宋代）

蟾辉兔影十分满。
思帝乡·花花
温庭筠（唐代）

花花，满枝红似霞。罗袖画帘肠断，卓香车。
回面共人闲语，战篦金凤斜。惟有阮郎春尽，不归家。
杜君章家赋海棠二首
韩维（宋代）

长条无风亦自动，繁艳著雨更相宜。
少陵不奈被花恼，终日颠狂觅酒卮。
闻台抨不行有感 其一
王世贞（明代）

纵令宽谪籍，岂敢问朝班。雨雪人回首，春风自掩关。

穷途出处外，垂老是非间。爱此浮云色，翛然逝不还。
门外追凉
陆游（宋代）

羽扇纶巾一味凉，旷怀非醉亦非狂。
横林点点暮鸦集，平垄离离新稻香。
山月出时闲弄影，水风清处旋移床。
学仙到此无余说，更觉金丹堕秕糠。
偈颂六十首 其五十二
释昙华（宋代）

禅禅，更不相煎。坐底自坐，眠底自眠。大家安乐，无法可传。

禅禅，自洞五位，临济三玄。大年三十夜，脚踏地，头顶天。

禅禅，不直半文钱。海枯终见底，人死脚皮穿。
再用硕夫韵二首
李弥逊（宋代）

北窗欹卧风引裾，静看燕雀沿阶除。
攀缘已断蚁旋磨，结习尚存鱼蠹书。
一区未辨扬雄宅，驷马不过渊明庐。
苍松翠竹湖边趣，至乐岂在真知鱼。
为沧江虞使君赋客室三首
程公许（宋代）

丈室纵横狮子坐，仙裾杂逻蕊珠宫。
世人莫笑渠荒幻，且验灵台一点中。
别徐商老奉祠归清江五首
彭龟年（宋代）

我归不能休，公去不可挽。
依依原隰间，相对意无限。
次韵梅山弟醉吟七首
陈著（宋代）

高明所志希贤圣，愚暗惟知事鬼神。
老我激昂非矫物，本心标榜未输人。
幽怀
韩愈（唐代）

幽怀不能写，行此春江浔。适与佳节会，士女竞光阴。

凝妆耀洲渚，繁吹荡人心。间关林中鸟，亦知和为音。

岂无一尊酒，自酌还自吟。但悲时易失，四序迭相侵。

我歌君子行，视古犹视今。
鹧鸪天
郑元秀（宋代）

瑞霭朝迷紫极宫。梅香轻度琐窗风。关西都护生时节，来吐芳心献寿钟。

头未白，频先红。臂强方解挽雕功。银符玉帐轻毡在，稳著功名继乃翁。
题无隐斋寄交代张真父舍人
王十朋（宋代）

遥自不欺室，来居无隐斋。事君均有犯，得郡两俱佳。

西蜀去何猛，东瓯归未谐。清风数竿竹，时见故人怀。
发彭泽
曾巩（宋代）

卧闻橹声知雨来，起见江流与天合。
山回风吹雾不尽，帆健船冲浪相沓。
归云难乘望空断，落日乍掩凉可纳。
去家今夜一千里，谁见愁来坐方榻。
好事近·风雨打黄昏
汪莘（宋代）

风雨打黄昏，啼杀满山杜宇。到得人间春去，问英雄何处。桃红李白竞春光，谁共残妆语。最是梨花一树，照谁家庭户。
答范君锡汎汎爱此之句
徐积（宋代）

汎汎爱此非爱一，范掾爱此如此密。一从春色到人閒，每月弄此三十日。

第一此中爱牡丹，待与金钗共玉冠。第二桃此及杏此，此此大抵颜色奢。

又爱墙头看海棠，乱点燕脂如急妆。更无閒暇及芳草，却解回头觑绿杨。

其馀好此有何限，范掾看此眼头烂。见此如见故人来，寻此太紧攀此慢。

洛阳城内骑马走，山阳城外坐监酒。坐地爱此情更深，时时取酒为此斟。

谁知有此风流掾，诗情酒兴纷如霰。好来闲伴老翁吟，老翁是物吟将遍。

海閒亦有蟠桃此，可能同发乘桴愿。
包都谏谪官后旅寓举子喜赋
区大相（明代）

如何谪官日，气色满长途。少妇元名玉，佳儿遂捧珠。

兰徵何夕梦，蓬挂此时弧。桂发初盈月，驹生即过都。

恒言万事足，暂遣百忧无。去看车中载，归看膝下趋。

宦情穷亦喜，客舍滞仍娱。行灶传汤饼，邀予歌凤雏。
和吴教授投赠二首
刘克庄（宋代）

三径荒凉手自开，旋移花竹剪蒿莱。
休休岂不缘迂惰，屑屑何蒿费往来。
明主只今蒐坠典，故人太半客翘材。
累臣方卧漳滨疾，错梦钧天听乐回。
读何斯举黄州秋居杂咏次其韵
陆游（宋代）

倚墙有鉏耰，当户有杼轴，虽云生产薄，桑麻亦满目。
况承先人教，藏书令汝读。
求仁固不远，所要念念熟。
喟然语儿子：勿媿藜苋腹，亦勿慕虚名，守此不啻足。
纵笔三首 其三
陆游（宋代）

天道何时定，人生固有涯。壮年行出塞，晚岁病还家。

积愤凭谁豁，孤忠祇自嗟。今朝茅屋底，隐约听霜笳。
愁
杜牧（唐代）

聚散竟无形，回肠自结成。
古今留不得，离别又潜生。
降虏将军思，穷秋远客情。
何人更憔悴，落第泣秦京。
送驾北征
刘溥（明代）

正统十四年，秋七月甲午，皇帝提大兵，亲行讨北虏。
其晨日旁气，中黑外如火。
北风转旗脚，猎猎不停舞。
此行为宗社，仓卒出未预。
虏人方恃骄，况复值秋暑。
文臣虽表留，奏上不蒙可。
留之恨不力，苟力必中阻。
小臣从百官，拜送伏道左。
悬绝不得言，徒有泪如雨。
前驱至榆河，营垒乱旗橹。
后队复踉跄，不复辨什伍。
挽车避泥潦，前后相接轲。
裸身走中道，车驾从傍过。
纷纭无纪律，将臣殊莽卤。
既蹈不测渊，可不严为矩。
忆昔虏单弱，款附来塞下。
岁贡马万疋，未敢设钩距。
皇眷来意勤，赏赍特过厚。
一时失防隙，遂得肆强圉。
毡衣易龙锦，皮帽变珠朵。
束腰金匾绦，编贝五色缕。
玉剑悬辘轳，雕弓插文笴。
黄沙白草间，金银耀樽俎。
鞍鞯画麒麟，旌旗绣飞虎。
供具与乐器，事事无不有。
一年复一年，屡有望外取。
岂但不知感，其心竟包祸。
勾连并众力，绐以骄诸部。
罕东兀良哈，久矣被饮羽。
迩来虽纳贡，其意则狎侮。
吾皇天地量，垢秽悉容受。
今来犯我疆，我往非过举。
剿此违天贼，岂为拓疆土。
戎狄无人性，尧舜不亲附。
秦有长城筑，汉有和亲许。
云扰东西晋，厥后极凶丑。
李唐纳婚姻，石晋甘饵诱。
宋初论金币，中败青城旅。
分裂已不堪，未复遭蒙古。
历年九十三，夷风洽华夏。
乾坤合清宁，笃生我太祖。
圣德克肖天，飞龙起淮右。
长驱扫腥毡，直出古北口。
净洗历代羞，日月开天宇。
太宗龙凤姿，丕承奋英武。
天戈时一指，残孽窜他所。
漠南无王庭，漠北走穷狗。
于今已不然，信非朝夕故。
必欲罗奔鲸，在众密网罟。
胡乃劳圣躬，执政何以处。
臣闻千金子，尚不垂堂坐。
虏罪诚可诛，持重慎勿苟。
稽首早回銮，天位要有主。
钦哉祖宗业，正拟磐石固。
送胡中丞使日东
曹松（唐代）

辞天理玉簪，指日使鸡林。
犹有中华恋，方同积浪深。
张帆度鲸口，衔命见臣心。
渥泽遐宣后，归期抵万金。
和友人新柳词六首 其一
盛镛（明代）

柔姿浑未试三眠，缕缕低垂欲拂肩。一种风流堪爱处，梅花落后杏花前。
秦丈为武昌公建开利寺观鹅亭
李攀龙（明代）

江上新亭接梵台，风流重忆右军才。相携爱马高僧过，自许笼鹅道士来。

池水如披霜练出，烟霞犹傍彩毫开。使君暇日多延眺，可但南楼兴已哉。
杂咏
黄庚（元代）

地多种竹堪容鹤，池不栽莲恐碍鱼。
小径荒苔人不到，闭门间学换鹅书。
采蓝寄王深甫
刘敞（宋代）

采采泽中蓝，制为金翠衣。春风为君舞，婉转有光辉。

良辰古易失，丽色世云希。嗟嗟不盈掬，日暮空来归。
少妇词
李时行（明代）

少小娇无力，行行仗侍儿。自矜花貌好，偏喜淡妆宜。

阿姥傅金粉，郎君画翠眉。春朝风尚恶，独坐下罗帏。
安乐窝示元德弟二首 其二
裘万顷（宋代）

清泉出石窦，白云卧山窝。淋淫乍开霁，原野欢声多。

吾庐近西乍，其下林婆娑。解衣坐磐石，持竿钓清波。

主人忘机心，鸥鸟亦无他。东鲁与南郭，泰山等峨峨。

周子何人哉，自许不啻过。一朝离草堂，山英遂横戈。

折辕不得还，如此俗驾何。仰视前修翁，铅刀比太阿。

予弟山林人，心平气自和。欢然乐箪瓢，笑彼荤膻罗。

好书不厌观，佳句时一哦。烦赓紫芝曲，为我醉时歌。
偈颂一百一十七首 其四十八
释绍昙（宋代）

雨后溪声寒弄玉，风前木叶碎飘金。见闻互用非声色，花劈威音古佛心。

见成家乐，管宴佳宾。莫谓瑞岩岑寂甚，一回拈出一回新。
征西大将军京陵王公会射堂皇太子见命作此诗
陆云（魏晋）

玄纲峻极。
天罔既纮。
文武方升。
允兹兼弘。
峨峨高夏。
有肃其凉。
公侯戾止。
騄骥龙骧。
善问如林。
在会锵锵。
饯用晦侄南安令 其二
赵汝腾（宋代）

作邑无他法，精神在拊摩。吏肥民必瘦，酒少饭宜多。

宁拙催科考，须知于蔿歌。莫将还债看，好事易蹉跎。
夜泊朋溪钓隐
胡仲弓（宋代）

借得溪亭暂解鞍，溪亭拟作钓船看。
不应隐处近城郭，未秘终身把钓竿。
和陈柄臣见赠
王庭圭（宋代）

北人愁听江南曲，细草新蒲几回绿。当年避敌初渡南，千官苍黄饭不足。

中原乱后又逢春，边头只道无烟尘。迩来公卿不生事，此事必属非常人。

我曹生长江南乐，岂料翻成风土恶。湖海元龙气尚豪，赠我新诗何璀错。

拾遗后出最能文，脩椽大屋今荒坟。远孙高材淹管库，犹能落笔生烟云。

山城相遇初相喜，共论大梁人物美。莫学夷门抱关吏，谋窃兵符椎晋鄙。
赠徐希仁石砚别
卢仝（唐代）

灵山一片不灵石，手斫成器心所惜。凤鸟不至池不成，

蛟龙干蟠水空滴。青松火炼翠烟凝，寒竹风摇远天碧。

今日赠君离别心，此中至浅造化深。用之可以过珪璧，

弃置还为一片石。
次韵吕居仁主簿过韩存中侍郎所居
张扩（宋代）

文章典雅似班固，人物风流如谢安。老去谩馀公论在，退休浑觉壮心阑。

松窗有月和书照，云屋无毡禦客寒。冷淡且寻诗作活，要看雷电敕仙官。
杂兴 其五
严永华（清代）

猗猗萱草花，郁郁荆树林。宛宛女贞枝，恻恻卷葹心。

自谓永不衰，托根在同岑。人事忽乖迕，霜霰遂见侵。

中夜揽衣起，鸿雁流哀音。披帷见明月，感彼商与参。

《河广》及《载驰》，命意一河深。女子信善怀，恻怆匪自今。

瑶京不可即，天风吹佩环。峨峨古神女，玉座何便娟。

祸福生呼吸，恩威伺容颜。众灵杂遝至，恍惚云雾间。

嗟彼愚下人，欲见无由缘。愿借白日光，排空接灵軿。

济南儒家子，实授《尚书》传。木眚与金祥，五行善推衍。

水旱各有徵，天意不虚谴。自从新法行，罕复论灾变。

阴阳互消息，精义于兹见。请陈《繁露》戒，聊代百工谏。
癸巳日长至与世贤太史陪祀山陵往反得律诗十首 其五 斋所用世贤韵
程敏政（明代）

斋居门对此山幽，且拂枯枰角两筹。百里风尘劳法从，四陵云气想宸游。

官奴识路行篝火，客子凌寒坐拥裯。不尽往来分榻意，遣情时藉管城侯。
次韵张守述怀
刘子翚（宋代）

避地漂流更海隅，一身难料岂知余。
晚楼独上非吾里，几日西知绝羽书。
虏未息兵由运数，力难康世昧孤虚。
郡侯恺梯忧民切，鲁史无因讽失鱼。
颂古四首
释云贲（宋代）

明宣一道聪明呪，暗写两行灵宝符。
谩道骑鲸游六合，何曾有梦到华胥。
颂证道歌·证道歌
释印肃（宋代）

历江海，入此土，
万水千山同一路。来时无物去时空，
稽首牟尼悉加护。
题绮绚堂
李云龙（明代）

自从混沌死，入识互为贼。飞才游想障虚空，自性茫茫收不得。

游人结习固难忘，潘生又诧锦绣场。世间饶舌米仲诏，更以绮绚名其堂。

墨池春暖桃花泛，赫蹄日丽馀霞散。岂知无相即胜相，华言绮语徒为患。

我从我处登兹堂，毫端隐隐发金光。诗成不解作何语，但闻舌本莲花香。
锦岩
甘学（明代）

水帘封昼夜，石洞无春秋。好景心自醉，人间空白头。
次韵潘德久舍人七月廿一夜喜雨五绝 其五
韩淲（宋代）

转庵老子又多能，意气少年誇五陵。自到玉皇香案侧，退朝犹不废吟灯。
僻居谢何明府见访
伍乔（五代）

公退琴堂动逸怀，闲披烟霭访微才。
马嘶穷巷蛙声息，辙到衡门草色开。
风引柳花当坐起，日将林影入庭来。
满斋尘土一床藓，多谢从容水饭回。
次韵杨时可雪中三绝句 其二
赵鼎臣（宋代）

见睍消流似发蒙，宿云归尽不禁风。小桃洗面添光泽，未点胭脂已自红。
诗偈 其五十三
庞蕴（唐代）

富儿空毛行，贫儿把他物。被物牵入廛，买卖不得出。

觉暮便归牵，黄昏黑漆漆。所求不称意，合家加啾唧。

自无般若性，乏欠波罗蜜。把绳入草里，自系百年毕。

实是可怜许，冥冥不见日。富儿虽空手，家中甚富溢。

自有无尽藏，不假外缘物。周流用不穷，要者从理出。
初到蜀州寄成都诸友
陆游（宋代）

流落天涯鬓欲丝，年来用短始能奇。
无材藉作长闲地，有懑留为剧饮资。
万里不通京洛梦，一春最负牡丹时。
襞牋报与诸公道，罨画亭边第一诗。
游碧落洞
李兟（宋代）

遐迩开胜概，憧憧往来侵。共认融结意，独符仁智心。

得侣赏清尘，弥日穷幽深。奇哉周羽皇，雄文无古今。
月庭
白玉蟾（宋代）

佳人冰雪姿，奕奕紫芝眉。
中怀径寸珠，晓夜光陆离。
似月充其庭，谓是亦良非。
乃知可怜宵，诚与姮娥期。
四座生虚白，一笑搴其衣。
拔子出红尘，相与游瑶池。
举头叫风伯，招手邀云师。
高折丹桂花，纵身空中飞。
壮蒋叔英冒夜偕周自正谢振卿登飞云顶
湛若水（明代）

薄暮师归不肯从，昏黑七圣皆迷踪。久倚门闾望不至，恐陷虎口蚺腹中。

岂知壮志直前去，穿贯兽穴飞云峰。三生笑坐三生石，眼轻四百归鸿蒙。

蒋生蒋生真士雄，踏碎五岳成虚空。
题公叙
陈渊（宋代）

胥靡来时楫，鸱夷去后舟。济川曾入梦，浮海竟难留。

忠信虽堪倚，行藏要自谋。应同仙似泰，不数勇如由。

水阔风涛夕，鲈肥浦屿秋。落帆如得计，整棹欲何求。

明月时堪载，新醪便可浮。江山无尽意，长舣剑溪头。
赠王光禄使事江左
吴维岳（明代）

帝城文物净新秋，建业清华惬昼游。
供奉暂辞分禁路，登临先上阅江楼。
天长鸿雁催乡信，寒浅蒹葭缓客舟。
何地望京横奏牍，东南处处苦征求。
咏史下·晋武帝
陈普（宋代）

宫中掷戟又飞刀，谢玖兢兢命若毛。
岂是君王轻社稷，天教炽业谢芳髦。
百字令 题吴时田黄海奇葩册子
孙荪意（清代）

缤纷照眼，问其中谁作，司花令史。翻尽群芳新旧谱，不信人间有此。

瑶草琪花，瀛洲方丈，此地非耶是。殊芬异态，便教德裕难记。

闻说云海黄山，木莲花放，数里氤氲气。身作迦陵五色鸟，飞入众香丛里。

金钮珠冠，鹅群蝶翅，一一徵名异。今宵梦绕，三十六峰烟翠。
山中谩成柬刘方斋
文天祥（宋代）

东风解冻出行嬉，一鬨烟尘隔翠微。自有溪山真乐地，从来富贵是危机。

二三辈行惟须醉，多少公卿未得归。明日主人酬一座，小船旋网鳜鱼肥。
别张袁州五首
彭龟年（宋代）

弦急无和声，行疾多窘步。
从容应万变，乃有天下度。
先生经纶才，所至祛百蠹。
一州直易耳，治者弗敢措。
弱翁霁威严，犹被功名误。
孰知观过仁，一蹴超圣处。
晚过白沙
王迈（宋代）

浪踏麻鞋破晓行，林梢犹自带残星。
气吞宇宙无气馁，心醉功名觉醒。
红雨无端污行色，白云知我忆亲庭。
平生惯作江湖客，得酒相看眼倍青。
浣溪沙
赵磻老（宋代）

懒画娥眉倦整冠。笋苞来点镜中鬟。承恩容易报恩难。

鬒发未饶青箬笠，素鳞行簇水晶盘。流觞元自不相干。
玉楼春
莫崙（宋代）

绿杨芳径莺声小。帘幕烘香桃杏晓。馀寒犹峭雨疏疏，好梦自惊人悄悄。凭君莫问情多少。门外江流罗带绕。直饶明日便相逢，已是一春闲过了。
五哀诗五首 其一
卢楠（明代）

有父有父濯尘缨，栖栖远在沧浪溟。樵苏不避芸且耕，春泥秋浪淇门中。

泰山巉崭忽颓堕，怒豕舕熊立向我。蓬蒿一望尽烽烟，高楼蹀血宵滂沱。

呜乎一哀兮歌始发，青天黮黮沉明月。
缘识
宋太宗（宋代）

雅颂文章顺化风，馨香不必在芳丛。
阳和远近随田亩，春雨如膏有大功。
村中夜归
王镃（宋代）

风报轻寒入暮天，滞行多被酒留连。
花村无月路全黑，竹屋有灯人未眠。
云气苍茫沉远树，春心浩荡怯啼鹃。
忽晴又雨都无准，泥污吟衫亦懒湔。
洞仙歌（和居厚弟韵）
刘克庄（宋代）

眇难揽镜，跛尤难穿履。赖有胡公菊潭水。信医言、断了重碧轻红，禁害杀，不遗高吟大醉。

古来稀七十，添许多年，赢得笺天致君事。莫问客去门前，金尽床头，留宝扇、御诗珍秘。畴昔慕、乖崖老尚书，到晚节依稀，有些儿似。
送张九衢都帅北上时镇惠潮
黄瑜（明代）

环佩趋天北，帆樯向斗东。离情满江汉，秋色入梧桐。

飞挽三河道，传宣五柞宫。岩廊用儒将，应见虏尘空。
绝句口号八首，勿以风雅观 其八
夏完淳（明代）

无衣客子半天涯，何处相逢拂剑花？三月故乡消息断，更呼鹦鹉报谁家？
题子威侍御赠其宗人刘大恒诗后
王世贞（明代）

子威手真诰，时讽运题象。激诡慕元迹，熹微仿清唱。

颇矜南华慕，亦取岁星放。把臂中垒生，宗盟欣哲匠。

志凌绛庭杳，气挟玄图壮。将无鸿宝㖟，不惜骊珠贶。

余叨尘中晤，未解无始障。是以安挫名，怡然餐物谤。

所虞江乘泄，苟免曼都诳。去去勿复轻，鳌趾有风浪。
游龙子祠
董文涣（清代）

清溪路尽只桃花，茅舍无多逐岸斜。偶趁樵风忘路远，眼随飞絮过邻家。
伍子胥庙
王禹偁（宋代）

朝驱下越坂，夕饮当吴门。
停车访古迹，霭霭林烟昏。
青山海上来，势若游龙奔。
星临斗牛卷，气与东南吞。
九折排怒涛，壮哉天地艮。
落日见海色，长风卷浮云。
山椒戴遗祠，兴废今犹存。
残香吊木客，倒树哀清猿。
我来久沉抱，重此英烈魂。
嗟吁属镂锋，冥尔国士冤。
峨峨姑苏台，榛棘晚露繁。
深居麋鹿游，此事谁能论。
因之毛发竖，落叶秋纷纷。
季颜师颜谪齐州以诗寄之
范正民（宋代）

历下故人今何在，音书久已隔寒暄。多年别后纷纷事，何日樽前细细论。

忍见风霜摧羽翮，空教江汉泻词源。圣朝宽大超前古，即有恩光照覆盆。
寄旧山隐侣
薛莹（两汉）

旧山诸隐沦，身在苦无身。莫锁白云路，白云多误人。
又书画船五首
孙嵩（宋代）

幸自消除长物缘，尚留遮眼卷三千。
分明更有江湖债，搬入人家赝钓船。
偈颂六十八首 其二十四
释法薰（宋代）

盲禅暗證，日中迷路。深闻浅悟，未入正流，不到乌江不肯休。
清平乐·暂来还去
晏几道（宋代）

暂来还去。轻似风头絮。纵得相逢留不住。何况相逢无处。
去时约略黄昏。月华却到朱门。别后几番明月，素娥应是消魂。
别
徐夤（唐代）

酒尽歌终问后期，泛萍浮梗不胜悲。东门匹马夜归处，

南浦片胜飞去时。赋罢江淹吟更苦，诗成苏武思何迟。

可怜范陆分襟后，空折梅花寄所思。
秋深
周朴（唐代）

柳色尚沈沈，风吹秋更深。山河空远道，乡国自鸣砧。

巷有千家月，人无万里心。长城哭崩后，寂绝至如今。
红药栏
程梦星（清代）

不见广陵花，一别岁云五。丰台擅奇艳，所惜涴尘土。

归吟红药词，移种及春雨。
可惜
白玉蟾（宋代）

人间何似神霄府，我今面目蒙尘土。
年来无梦到神霄，一度伤怀泪如雨。
风前无奈倚栏干，雪里不堪闻杜宇。
此情欲谁有谁知，只有春风知我苦。
竹篱断兮茆檐颓，桃花落兮猿声哀。
白云漠漠去无尽，青鸟杳杳何曾来。
不愁我死故自惜，有此枯骨知谁埋。
芳草连汀雨如织，春烟惨愁昼不开。
可惜可惜复可惜，幽怀欲吐不可得。
神霄有路平如掌，青云可梯星可摘。
可惜袖中一卷书，可惜手中一枝笔。
南方有人无消息，对花对酒长相忆。
菩萨蛮 王氏园
韩洽（明代）

玉鳞狼藉残梅片，轻禽倒挂垂杨线。春沼绿波融，香吹蝶翅风。

峰峦横小翠，竹径通幽邃。缩取六桥山，移来绣陌间。
次韵彭青老咏雪三绝句 其三
王庭圭（宋代）

莫倚雪车诗句好，池台草木待春风。稍晴更上高楼望，要看馀霞散晚红。
题赵昌父山居八咏·晏斋
杨万里（宋代）

五陵槿梢花，千驷草头露。
富贵人始传，屡空今不数。
木犀初发呈张功父又和六首
杨万里（宋代）

分得吴刚斫处林，鹅儿酒色不须深。
系从犀首名干木，泒别黄须字子金。
衣溅蔷薇兼水麝，韵如月杵应霜砧。
余芬薰入旃檀骨，从此人间有桂沉。
南翔九品观
释居简（宋代）

清泰重开国，芬陁便满池。高风追晋社，馀地拓萧规。

玉甃承丹垩，璇题漾碧漪。西之真捷径，舍此复何之。
偈颂六十五首
释普济（宋代）

天晴日头出，雨落阶头湿。
宝陀岩上人，犹自不条直。
冬日返语溪舟中即景 其二
仰蘅（清代）

几点栖鸦缀老桑，数丛枯苇映寒塘。一年又是冬将尽，风送孤帆到女阳。
瑞鹤仙
葛长庚（宋代）

残蟾明远照。正一番霜讯，四山秋老。孤村带清晓。有鸣鞭归骑，乱林啼鸟。青帘缥缈。懒行时，持杯自笑。甚年来、破帽凋裘，惯得淡烟荒草。

多少。客愁羁思，雨泊风餐，水边云杪。西窗正好。疏竹外，粉墙小。念归期相近，梦魂无奈，不为罗轻寒悄。怕无人、料理黄花，等闲过了。
高宗皇帝挽词 其八
洪刍（宋代）

北内神灵地，期期亿万年。岩廊明圣日，宇宙戴尧天。

乐事湖山在，英徽雅颂传。那知开玉锁，不恋地行仙。
哀文鼎
赵蕃（宋代）

频年哭友不胜哀，不待年侵老自来。
未保此身长健在，与君茅屋卧苍苔。
和颍川曹
徐铉（宋代）

别离情绪两难任，消遣唯应有醉吟。冉冉光阴玄鬓改，勤勤书札旧情深。

凉宵梦寐清淮月，永日徘徊玉树阴。野鹤乘轩无所用，角巾何日返中林。
钱塘
傅梦得（宋代）

苍茫空阔海云开，浙水东西隔岸隈。
我到龙山呼渡晚，谁从渔浦趁潮回。
蓦惊塞雁声嘹呖，静看沙鸥独往来。
山外中原皆在望，英雄谁肯便心灰。
早行
刘沧（唐代）

旅途乘早景，策马独凄凄。残影郡楼月，一声关树鸡。

听钟烟柳外，问渡水云西。当自勉行役，终期功业齐。
和李彦文
王庭圭（宋代）

偶从山泽得追陪，吐论风生不受埃。曾读芸斋编广录，固知天下有奇才。

愁堆青简千年蠹，忙过黄槐几度开。往岁闻名未相识，常如弱水隔蓬莱。
次韵耿龙图棱
韩驹（宋代）

十月舟藏芦荻林，客衣顿觉夜寒侵。乱离祗有穷途泪，勋业都无过去心。

敢恨青鞋蹋江浦，近传黄屋渡淮阴。中兴气象须公等，是日频闻正始音。
滨州道中四首 其四
晁补之（宋代）

林下囊装夙兴，云间鸿雁悲鸣。行役正嗟予弟，言旋当复诸兄。
秋夜感兴寄吴顺之
寇准（宋代）

耿耿不成寐，楚乡经暮秋。
故人遥海峤，寒月满江楼。
闭户生苍藓，安闲到白头。
如何太平日，独不出汀洲。
许村
傅梦得（宋代）

信步水之滨，闲中着此身，
萧条僧寺近，来往客舟频。
村酒难成醉，山花亦有春。
人生要行乐，何苦恋京尘。
题太湖竹轩
王之道（宋代）

粉节储霜竞出篱，我来犹及笋生时。
清风一榻君休问，明月半窗予自知。
赠惠山僧惠表
苏轼（宋代）

行遍天涯意未阑，将心到处遣人安。
山中老宿依然在，案上《楞严》已不看。
欹枕落花馀几片，闭门新竹自千竿。
客来茶罢空无有，卢橘杨梅尚带酸。
大道曲
谢尚（魏晋）

青阳二三月，柳青桃复红。车马不相识，音落黄埃中。
雪中候云壑不至书怀兼柬云松昆仲
蓝仁（明代）

卧病空山连日雪，崖谷平沉高石没。朝晖倚杖坐茆檐，夜气拥炉烧榾柮。

兵选三丁壮者稀，祗馀翁媪守柴扉。秋霜早杀空晚稼，寒机尽用无冬衣。

听说诛求愈悽恻，转忆承平乐耕织。暖入狐裘念苦寒，饱分玉食怜饥色。

九折危途一道溪，故人相望阻攀跻。惜乏篮舆度雪水，安得青鞋踏雪泥。
偈颂七十二首
释祖钦（宋代）

寰中日月，量外乾坤。
举起也千差万别，放下也不立织尘。
寄大衍圣公
程敏政（明代）

蒹葭曾倚玉，一别几经春。公爱鸥盟久，予劳雁字频。

知音怀绿绮，染足愧红尘。不尽相思意，尼山远慰人。
浪淘沙·曹溪驿折桃花一枝数日零落裹花片投之涪江歌此送之
左辅（清代）

水软橹声柔，草绿芳洲，碧桃几树隐红楼。者是春山魂一片，招树孤舟。
乡梦不曾休，惹甚闲愁？忠州过了又涪州。掷与巴江流到海，切莫回头。
次韵答致政杜公以迁职惠诗
韩琦（宋代）

满岁穷边喜未还，飞尘犹拟助高山。一年愿借虽惭寇，万里思归却笑班。

紫塞风烟长冷淡，赤松光景正安闲。何时少奉挥金宴，免役劳魂梦寐间。
栗里华阳窝辞 舫舟
王质（宋代）

有事兮春畴，趾垂举兮搀游。埼回回兮峪漫漫，何楫兮何舟。

潺湲兮虎溪，东林兮远师。溪深兮榜度，溪浅兮行归。

谛玩兮苔痕，逆知兮履綦。林有影兮溪无声，露下月明兮过之，到家兮掩门。

噫其不尔兮，阖蓬亦可以栖身。
寄题刘仲叟泽州园亭
梅尧臣（宋代）

城临太行谷，谷暖宜草木。
既移洛阳花，又种阮家竹。
五色杂黄红，一林常翠绿。
其间广亭开，亦欲危榭筑。
春归百禽嚎，抟黍及布谷。
桑上啄椹食，林下窥果熟。
果收椹已尽，飞去不须逐。
婆娑黄杨树，谁谓逢闰缩。
物犹有进退，此理何用告。
余心当效君，未有地可卜。
缀书岂贫乐，且以苟微禄。
谢无碍菖蒲
陈宓（宋代）

荣枯无异态，幽寂得长生。
只待天河水，犹嫌玉井冰。
松筠差少事，兰郁已多情。
独爱禅窗寒，客时几独凭。
白雪曲十首 其一
何景明（明代）

美人朝玩雪，置酒临高台。秪疑仲春月，风送落花来。
浣溪沙
欧阳修（宋代）

十载相逢酒一卮。故人才见便开眉。老来游旧更同谁。

浮世歌欢真易失。宦途离合信难期。尊前莫惜醉如泥。
冬夜读几案间杂书得六言二十首
刘克庄（宋代）

六郎子晋后身，董君汉廷近亲。
大罗天女男妾，饱陶公主肥人。
北山杂诗十首 其二
苏过（宋代）

空山寂无闻，独拥寒炉火。时时黄犬吠，知有行人过。

扣门但樵叟，束薪求售我。辛勤易一饭，空腹安能果。

我困亦无几，僮仆行忧饿。明朝且食粥，弹铗悲楚些。
早起登览有怀山居
赵蕃（宋代）

日出早烟消，舟行不待招。
乍明村市坞，初露远山椒。
胜处宜规隐，浮生只浪飘。
章泉在何许，绕堑碧萧萧。
颂古一百二十一首
释宗杲（宋代）

哑子得梦与谁说，起来相对眼麻弥。
已向人前轮肺府，从教他自觅便宜。
次韵娄诚善春日楼居四绝 其四
张吉（明代）

伯子移舟向古陂，晚漪觞我不嫌迟。小楼独下湘帘坐，也到斜阳半壁儿。
坐王官谷朋石馆得石字
袁宏道（明代）

林家梅，米家石。
荀家香，谢家屐。
鹤瘦带道容，松老入诗格。
竹子一万梢，十里屯秋碧。
杂花四五种，聊作琅玕役。
贮雪点梅汤，和香烧筝炙。
一分供调御，一分待幽客。
赠主人
孟郊（唐代）

斗水泻大海，不如泻枯池。分明贤达交，岂顾豪华儿。

海有不足流，豪有不足资。枯鳞易为水，贫士易为施。

幸睹君子席，会将幽贱期。侧闻清风议，饫如黄金卮。

此道与日月，同光无尽时。
山中见梅有怀吟梅老人何幼恭
邓雅（元代）

白发堪怜我，贞姿喜见梅。倚阑成独笑，带雪为谁开。

天地含元气，山林产异材。遥知东阁里，吟赏兴悠哉。
颂古九首 其三
释普信（宋代）

相争但见风幡动，不肯回头识动心。从此老卢露消息，松风江月尽知音。
彭州送花
李石（宋代）

市上芳菲小洛阳，谁家细马走红妆。
名花未恨东风老，只恨先生两鬓霜。
石菖蒲
孙作（明代）

晓露飞初湿，春苗剪又生。静怜千叶瘦，幽喜一峰横。

郁郁明人眼，青青异物情。安期如可待，吾亦扫黄精。
和徐郎中柏枝甘露
范纯仁（宋代）

素液浓甘胜醴饴，偏零翠柏瑞明时。何如溥作丰年泽，万物涵濡被福釐。
暗投明珠
苑gT（唐代）

至宝欣怀日，良兹岂可俦。神光非易鉴，夜色信难投。

错落珍寰宇，圆明隔浅流。精灵辞合浦，素彩耀神州。

抱影希人识，承时望帝求。谁言按剑者，猜忌却生雠。
野步
齐己（唐代）

城里无闲处，却寻城外行。
田园经雨水，乡国忆桑耕。
傍涧蕨薇老，隔村冈陇横。
何穷此心兴，时复鹧鸪声。
蝶恋花 重游晋祠题壁
朱彝尊（清代）

十里浮岚山近远。小雨初收，最喜春沙软。又是天涯芳草遍，年年汾水看归雁。

系马青松犹在眼。胜地重来，暗记韶华变。依旧粉纷凉月满，照人独上溪桥畔。
过普宁寺
陆九渊（宋代）

偶扶藜杖过南津，野寺长桥发兴新。
暂就清溪照须鬓，不妨翠雾湿衣巾。
山萦细栈疑无路，树络崩崖不压人。
朝暮有程常卒卒，向因携酒上嶙峋。
五月望日会食普满院夜归作诗二首呈文中县丞玉老禅师江敩王彧 其二
葛胜仲（宋代）

簿书填委我何堪，茶串携寻井水甘。幻境岂能喻十十，禅机聊喜契三三。

竹风敲玉清音迥，荷雨跳珠绿影涵。檀施敢夸蒲塞馔，欲因卢至戒悭贪。
浣溪沙（偶作）
辛弃疾（宋代）

艳杏夭桃两行排。莫携歌舞去相催。次第未堪供醉眼，去年栽。

相意才从梅里过，人情都向柳边来。咫尺东家还又有，海棠开。
张安国约同赋仇氏{匡去王加赣}瓮酒
张栻（宋代）

人间炎热不可耐，君家瓮头春未央。
想当醉倒卧永日，梦绕清淮归故乡。
后生那得识此酒，从君乞方还肯否。
徽州作赋为欷歔，荆州诗来端起予。
嘲人买妾而病二首 其二
汪藻（宋代）

何须天气水边新，便好尊前赋洛神。定自中年多作恶，非关尤物解移人。

莫愁阿鹜烦君嫁，且学西施为我颦。争似农家无一事，从来婚嫁只朱陈。
碧户
张泌（佖）（唐代）

碧户扃鱼锁，兰窗掩镜台。落花疑怅望，归燕自裴回。

咏絮知难疑，伤春不易裁。恨从芳草起，愁为晚风来。

衣惹湘云薄，眉分楚岫开。香浓眠旧枕，梦好醉春杯。

小障明金凤，幽屏点翠苔。宝筝横塞雁，怨笛落江梅。

卓氏仍多酒，相如正富才。莫教琴上意，翻作鹤声哀。
顾明府荣夫
祝允明（明代）

鸡山燕市每依依，此日都抛入洛衣。
家近郁林公旧隐，门如彭泽令初归。
空怜旧社惟君密，却笑无车访我稀。
最爱沧浪池水好，几时同坐一方矶。
再用前韵
王十朋（宋代）

下视瞿唐缥渺楼，规模雄压十三州。良筹合向暇时运，缓带宜来高处游。

列障四时环坐好，大江千古抱城流。后山植木成阴日，谁识十年前故侯。
山中得黄与东书却寄 其一
霍尚守（明代）

春入千峰紫翠平，王阳何事恋江城。飞觞曲涧谁同醉，夜雨相思白发生。
送陈守仁入太学
郑侠（宋代）

父子本天性，至恩无比伦。
矧公之尊府，子舍公一身。
料从少小来，迨兹壮有室。
未尝越旬月，远去慈亲膝。
借问今何之，千里具行装。
答言为道艺，愤悱趋上庠。
有客前献言，惟道若大路。
驾子天神明，贤圣在举步。
幽堂列坟典，周孔以为师。
学成名亦遂，且不离庭闱。
答云子言善，在予非不知。
父母生我身，劬劳靡不为。
垂髫俾之学，外不与毫丝。
乃今有室家，儿女发已束。
分寸无所立，何以酬顾复。
如彼甲与乙，名高髦俊科。
又若丙与丁，禄位今嵯峨。
是皆予亲友，予独无所就。
是以不宁居，忙於贾求售。
昔者三千徙。负笈洙泗滨。
孟轲远游学，母老仍家贫。
尚晨昏侍，以就德业新。
盖以慈爱心，惟期已成达。
男子四方志，安能恋房闼。
客前贺日都，事固无必非。
子志乃如此，顾予安得知。
在家事多夺，远大非可必。
大孝在显亲，为子解羁馽。
日月如逝波，无方可维絷。
陶侃惜分阴，仲尼犹不及。
自古力道业，寸晷垂琳璆。
子今道所出，处处足浇浮。
阳和达京辇，士女方春游。
百宝妆楼台，歌喉珠宛转。
恼乱巧迎逢，偏能伺方便。
平生足持守，到此总不见。
又有非辈流，频频甚莺斯。
顾盼借颜色，谈笑怀奸欺。
从容樽酒间，留连棋局上。
英豪俊杰心，鲜不由此放。
子今志者大，思虑宜蚤正。
慎子之朋侪，力与光阴竞。
由此期显亲，昊天其斯应。
寄韩漕子云
章甫（宋代）

诏书淮上遂休兵，玉帛相随下帝京。
且喜王师还禁卫，独烦使节在边城。
转输积雪河冰合，离别春风塞草生。
细札催归应不晚，到家犹及趁清明。
奉先大令廓庵公栗主入忠孝报忠两祠恭纪三首 其三
安平（清代）

当年大节今如在，此日蒸尝显旧踪。曾待疾风知劲草，转奇岩旧有孤松。

品分陆子清泉茗，韵逸梵王古寺钟。岁岁馨香隆国典，飞帆遥接九龙峰。
朝中措
周必大（宋代）

非泛泛祝词也戊子

月眉新画露珠圆。今夕正相鲜。欲导唐家诞节，先生汉相韦贤。

悬知此去，莺迁春谷，鹗在秋天。班首算来旬岁，状头看取明年。
对雪效乐天
刘过（宋代）

匣中雷吼一长剑，溪上月明多少舟。
无贼可平间李愬，有人不访倦王猷。
银杯缟带从渠便，瑶树琼林得自由。
衣敝独嫌灰絮料，帘高想见月垂钩。
酬未斋宫谕见赠 其一
严嵩（明代）

先皇陵殿枕秋风，下马来瞻夕照红。流水犹疑响环佩，长松只讶拥虬龙。

雄关北踞通秦塞，叠嶂西驰绕汉宫。欲写神功镌峄颂，绿崖苍壁倚天穹。
杂咏下 矮桃
洪适（宋代）

结子卑枝繁，成蹊长策舍。饱杀驺侏儒，谁牵果下马。
万年欢（硕人生日）
程大昌（宋代）

岁岁梅花，向寿尊画阁，长报春起。恰似今朝，分外香肥萼韡。杂佩珊珊就列，映蓝袂、宝薰擎跽。道这回、屋舍团栾，四时风月桃李。

回头处、无限思。看秋前药里，而今鼎七。须把康强，收作玳筵欢喜。况是鬓云全绿，顶珈笄、笑陪星履。新年动、定拥新祺，有孙来捧醪醴。
和耘老弟韵 其二
虞俦（宋代）

岁旱十分无一收，苦寒何许索重裘。流民岂是无常产，触处浑如不系舟。

但愿天心怜冻馁，莫教雪意大牵钩。祇今宿麦无人种，谁问王师休未休。
明日安厚卿强几圣复召饮醉次前韵
苏辙（宋代）

芳樽酌水清无淤，梨园著雪迷根株。
邺官士女喜行乐，坐上醉客谁亲疏。
倦游不知岁月过，痛饮渐觉筋骸苏。
风吹落片乱鹅毳，雨结细实骈明珠。
云屯冰积动论顷，谁信城郭涵村墟。
坐观明媚低照席，行看繁闹横遮驹。
我贫不办供酒炙，侧耳日听交朋呼。
无端人事巧拘束，曾不见置闲须臾。
长鲸渴水求入海，老骥伏枥思就车。
清明未过春未老，寒食岂必节与除。
二君为我重置酒，席上醉倒交相扶。
欢娱安用苦酬酢，叫啸不畏相罪辜。
昏然已觉万物小，下视吏役真婢奴。
请君数具牛酒费，此外百事何能如。
青紫峰亭
陈应辰（宋代）

铁壁嶙峋构小亭，潇然云栋接风棂。
烟光横抹半峰紫，山色不磨千古青。
老去久无金马梦，归迟应愧草堂灵。
明经拾芥成何事，得似朝来对翠屏。
水调歌头（夜泛湘江）
王炎（宋代）

江月冷如水，江水碧於空。晚来一霎过雨，为我洗秋容。悄悄四山人静，凛凛三更露下，天阔叫孤鸿。唤醒蓬窗梦，身在水晶宫。

揖湘妃，招月娣，御清风。素琴韵远。不觉醉眼杏花红。禹穴骑鲸仙去，东海钓鳌人远，此意与谁同。倚柁一长啸，出壑舞鱼龙。
酒
黄庶（宋代）

千载醇醲意，长随{鞠革换麦}蘖新。
解将今日月，转入古乾坤。
闷至胜良药，愁来敌故人。
几杯聊酩酊，五斗趣还均。
读襄阳耆旧传一首
黄省曾（明代）

宋玉阳春富，庞公隐德深。犹存楚国调，尚见白云心。

蹑迹人何处，遗安我所钦。昔贤成片纸，叹息倚花林。
闻诸君不裹粮游山暮归清坐静林僧居相与乐以忘饥仆老病独在见遗辱君瑞示诗盛道僧居梅竹之赏辄次韵奉答
毛滂（宋代）

禅房何许最清深，庾岭梅边晋竹林。饷客好山胜挈榼，遗予病骨任支琴。

应餐秀色咽溪茗，想待暗香来水沉。何似拍浮从我醉，夜船藉月碧千寻。
和杨子聪会董尉家
梅尧臣（宋代）

董生方好雅，兹日为扫扉。森尔延嘉宾，欢然去尘机。

有客振双袂，敢言阳春晖。聊停玉麈尾，为歌金缕衣。

古辞何稠叠，无乃惜芳菲。三闾不餔糟，二子自采薇。

虽留千载清，未免当时饥。吾爱曹公诗，古来不敢非。

人生若朝露，舍醉当何归。四座惊此语，未厌翠觞飞。

胡能后天地，何可恃轻肥。沉酣且长咏，白首空歔欷。
游钟山
苏辙（宋代）

江南四月如三伏，北望钟山万松碧。
杖藜试上宝公龛，众壑秋声起相袭。
青峰回抱石城小，白练前横大江直。
石梯南下府城闉，松径东蟠转山谷。
乔林无风声如雨，时见游僧石上息。
行穷碧涧一庵岩，坐弄清泉八功德。
归寻晚饭众山底，困卧定林依石壁。
朝游不知涧谷远，莫归但觉穿双屐。
老僧一身泉上住，十年扫尽人间迹。
客到惟烧柏子香，晨饥坐待山前粥。
丈夫济时诚妄语，白首居山本良策。
茹蔬饭糗何足道，纯灰洗心聊自涤。
失身处世足愆尤，愧尔山僧少忧责。
慈圣光献皇后挽词二首 其二
范纯仁（宋代）

画梁归燕拂轻埃，庆寿宫花亦盛开。平日仙踪何处觅，今年春盛为谁来。

寝门永隔慈孙问，陵路俄瞻吉仗回。圣主孝思刑四海，千秋万载咏烝哉。
南歌子·极品轻肥贵
王吉昌（元代）

极品轻肥贵，金童列鼎雄。掀天声价暂时中。电转星飞，身没气随风。唾手惊前拙，装愚不作聪。元阳真秀紧修崇。九九功圆，平步玩蓬宫。
偈二首
释文礼（宋代）

此力分明在不欺，不欺能有几人知。
要明象兔全提句，看取升阶正笏时。
雨
晁公溯（宋代）

浮云起层阴，空中薄为雾。
檐端雨声寒，客子念迟暮。
祝融如昨日，白帝已更御。
寒声傍络纬，秋意入庭树。
六龙疾其驱，岁月不吾与。
妇子催授衣，荒城闻砧杵。
文中子
赵时韶（宋代）

一脉斯文系大儒，干戈满地独诗书。南风有操无人识，身在汾亭心在虞。
湘月 其四 腊八前二日，写梅寿内，仍用前韵
姚华（清代）

选红弄墨，借脂光粉气，添补清景。有子如婴，正绚彩、祝腊先催景兴。

冻锁东堂，春前双树，萼软栖烟冷。霜毫挥洒，照花却满方镜。

冰蕊向晓疑仙，巡檐共笑，绕庭柯鸦阵。拂起襟尘，念鬓雪偕老，香输簪胜。

画里枝梢，天边酒盏，意暖传芳信。禅关容隐，林逋客梦同省。
杂咏下 兰
洪适（宋代）

清馥畏人知，辞山便泣岐。请将纫杂佩，不去傍蛾眉。
送第三年朱严先辈从事和州
王禹偁（宋代）

赁船东下历阳湖，榜眼科名释褐初。
宾职不忧无厚俸，郡斋唯喜有藏书。
伴吟先买秋江鹤，醒酒时烹晚市鱼。
廉使多情应问我，为言衰病似相如。
春日绝句
陆游（宋代）

吏来屡败哦诗兴，雨作常妨载酒行。
忽见家家插杨柳，始知今日是清明。
次韵宋郎中刘寺簿刘监庙燕集王大夫山林
程洵（宋代）

飞旆翩翩乱晚霞，欣闻胜集俯云沙。新诗宛似风行水，和气想如春在花。

大隐勿嫌朝市闹，朱幡方映绣衣华。尘埃短簿今仓氏，怅望清游转觉赊。
杨先寄安仁因简熊叔雅赵令并次前韵
王洋（宋代）

三年筑冶困尘迷，且拂尘魂下锦溪。
客子云山无定宅，令君桃李已成蹊，
闲情聊赋篱边菊，快意须分物外题。
粉署仙郎卧江渚，相逢莫惜醉如泥。
赠术士
刘过（宋代）

一性圆明俱是佛，四方落魄总成仙。
逢人只可少说话，卖卜不须多觅钱。
退一点行安乐法，道三个好喜欢缘。
老夫亦俗挑包去，若要相寻在酒边。
秉烛赏梅
胡舜陟（宋代）

蜡烟青绕雪培堆，神女疑乘香雾来。绰约仙姿明醉眼，横斜疏影入樽罍。
咏水诗三首 其三
释惠标（南北朝）

长川落日照，深浦漾清风。弱柳垂江翠，新莲夹岸红。

船行疑泛迥，月映似沉空。愿逐琴高戏，乘鱼入浪中。
同袁通判游越中三首·禹庙
陈著（宋代）

舟行可十里，上岸即山林。
曲径抱深意，怪松传古音。
平生能几到，好处欲穷寻。
春鸟一声处，乡关又上心。
上张丞相十首
张元干（宋代）

蠢尔天骄子，中原祸太深。
野心殊叵测，内地任频侵。
日昃那常晦，阳生自剥阴。
德光非不僭，终识杀狐林。
鹤陇
叶茵（宋代）

一陇以鹤名，疑是终南径。
山灵无献嘲，出处由来定。
湘中
严粲（宋代）

千古怀沙恨，凄凉何处论。坐看宗国事，安用一身存。

落叶西风岸，孤舟半夜猿。年年江月白，为照独醒魂。
江楼饮客
张弋（宋代）

邻家贳酒尊，斟酌共王孙。
老菜羹迟熟，冻油灯屡昏。
夜寒人罢市，坐久仆敲门。
隔岸歌明月，月明江水浑。
题精舍寺
钱起（唐代）

胜景不易遇，入门神顿清。房房占山色，处处分泉声。

诗思竹间得，道心松下生。何时来此地，摆落世间情。
雪霁观梅
杨则之（宋代）

荒园晚景敛寒烟，数朵清新破雪边。幽艳有谁能画得，冷香无雪赖诗传。

看来最畏前村笛，折去难逢野渡船。向晚十分终更好，静兼江月淡娟娟。
落叶
释正勤（宋代）

萧索下疏林，翩翩动客心。
带烟浮远水，和露逐飞禽。
近砌凋将尽，前村叠更深。
年年见衰谢，看即二毛侵。
秋晚野步
贯休（唐代）

藤屦兼闽竹，吟行一水傍。树凉蝉不少，溪断路多荒。

烧岳阴风起，田家浊酒香。登高吟更苦，微月出苍茫。
携家石湖赏拒霜
范成大（宋代）

水上晴云彩蝀横，许多蜂蝶趁船行。
渔樵引入新花坞，儿女扶登小锦城。
艳粉发妆朝日丽，湿红浮影晚波清。
谁知摇落霜林畔，一段韶光画不成。
江城子 刘左史光祖别席和韵
魏了翁（宋代）

一襟满贮梓城春。笑声频。笔挥银。自有江山，长是管将迎。

不似如今归去客，云外步，水边身。

萧然今代杰魁人。混光尘。越精神。不把浮云，轩冕拂天真。

化洽堂边应创见，人物旧，榜颜新。
宫词
王珪（宋代）

禁里春浓蝶自飞，御蚕眠处弄新丝。
碧窗尽日教鹦鹉，念得君王数首诗。
佛母周氏赞
释慧开（宋代）

室女生儿真祸胎，丛林孰不起疑猜。转身术子能灵验，再出头来满面埃。
送范尧夫
吕陶（宋代）

欲赋旋归乐，翻成感遇篇。盛时惟道在，舆诵自民传。

伊昔更张议，于今造化权。纲条笼宇宙，号令震山川。

大略先农穑，馀波及货泉。俊豪争援世，忠亮欲回天。

暮对青蒲侧，朝留赭案前。堪忧逐江海，犹许治蕃宣。

此地劳飞挽，何人念瘠捐。壮心摧更激，高节困尤坚。

晚岁松方茂，洪炉燄不燃。迂从邹叟得，勇在孟贲先。

坦若王良辙，端如后羿弦。一毫无畏惜，千虑极哀怜。

定论予张胆，游辞彼胁肩。尺寻难枉直，凿枘自方圆。

止沸愁烘鼎，调音耻绝弦。汉缗宽酒榷，唐赋舍庸钱。

睿智期开允，生灵惧削朘。弊端殊皎皎，物望甚拳拳。

白日功名久，浮云富贵迁。万钟均廪禄，一品漫貂蝉。

傥为升沈动，谁能事业全。寄言天下士，无愧属真贤。
口数粥行
范成大（宋代）

家家腊月二十五，淅米如珠和豆煮；
大杓轑铛分口数，疫鬼闻香走无处。
锼姜屑桂浇蔗糖，滑甘无比胜黄粱。
全家团栾罢晚饭，在远行人亦留分。
褓中孩子强教尝，余波遍沾获与臧。
新元叶气调玉烛，天行已过来万福；
物无疵疠年谷熟，长向腊残分豆粥。
哭崔儿
白居易（唐代）

掌珠一颗儿三岁，鬓雪千茎父六旬。岂料汝先为异物，

常忧吾不见成人。悲肠自断非因剑，啼眼加昏不是尘。

怀抱又空天默默，依前重作邓攸身。
归途再得八句并寄
何梦桂（宋代）

石田归去醉时歌，白日飞帆送客过。
舞袖低旋兼地狭，出门长啸觉天多。
子卿朔漠知存否，武帝秋风奈老何。
极目西陵台下路，漳河东去复来么。
赠相字曾木讷
罗公升（宋代）

仓公造文字，千古疲蠹简。
尔来记草青，颇觉浮伪损。
老曾相心记，乃复凿泥沌。
毫端窥灵台，口角出华衮。
讷虽未成论，木亦不离本。
西游观青原，佳士竞推挽。
的应夸幼妇，不用愁御饭。
道人衡气机，笔置付一莞。
聊持无形字，示子非俗眼。
卖花声（己亥三月一日）
黄升（宋代）

莺蝶太匆匆。恼杀哀翁。牡丹开尽状元红。俯仰之间增感慨，花事成空。

垂柳绿阴中。粉絮濛濛。多情多病转疏慵。不是东风孤负我，我负东风。
送刁越州
刘敞（宋代）

笑持符印下瀛州，真得千岩万壑游。父老为郎无自苦，鉴中行壑不知秋。

居人旧俗多姚姒，幕府连城半斗牛。太守会兼四千石，玺书宁复久淹留。
西窗见榴花分韵得花字
周紫芝（宋代）

青春苦难挽，白日良易斜。花飞尚满砌，柳密惊藏鸦。

寒窗忽当日，山崦知谁家。红榴笑疏林，始著三两花。

繁阴护朱阁，芳姿夺明霞。颇忆少年日，千金醉繁华。

当时石榴裙，六幅围绛纱。美人隔秋水，相望天一涯。

想像系楚腰，依稀似丹葩。对花谁与论，搔首空叹嗟。
元和甲午岁诏书尽征江湘逐客余自武陵赴京宿于…诸君子
刘禹锡（唐代）

雷雨江山起卧龙，武陵樵客蹑仙踪。

十年楚水枫林下，今夜初闻长乐钟。
问春二首
杨万里（宋代）

元日春回不道迟，忽忽未遣万花知。
道山堂下红梅树，速借晴光染一枝。
玄妙观 其二
李学一（明代）

狎鸥湖上正忘机，却叩玄关更振衣。云树离离尘世隔，雨花故故玉坛飞。

候残灯火丹初熟，吹罢瑶笙鹤未归。安得红颜生羽翰，逍遥云路日相随。
塞下
许浑（唐代）

夜战桑干北，秦兵半不归。
朝来有乡信，犹自寄征衣。
墨
李峤（唐代）

长安分石炭，上党结松心。绕画蝇初落，含滋绶更深。

悲丝光易染，叠素彩还沉。别有张芝学，书池幸见临。
短歌行
释宗泐（明代）

白日去茫茫，清川流浩浩。有生能几何，少壮忽复老。

王母蟠桃花，萎红不成好。扶桑半摧枯，枝叶随瀛岛。

仙人王子乔，两鬓如秋草。况闻安期生，形容亦枯槁。

汉武与秦皇，一生空自扰。短歌咏至言，庶以安怀抱。
水调歌头·宇宙邮亭耳
王义山（宋代）

宇宙邮亭耳，游子问舟归。滩上滩下，转柁欲速□□迟。安得泛河一叶，寻见江南归处，多只是旬馀。此身无地著，惊浪湿征衣。独张翰，见风起，早知机。谁把乘舟，偏重良策济明时。夷岛人烟相接，恰在永嘉上浦，猛忆浩然诗。乡闾万馀里，失路一相悲。
题家刑部公所遗双龙图
严遂成（清代）

六鳌镜没三山立，风吹舶趠天吴泣。两两屏障星模糊，逼视双龙墨痕湿。

刑部家亡胜国秋，百年彝器有谁收。兵火摧残盗胠箧，舟移壑徙水东流。

此图不信有还理，龙之为灵昭昭矣。画师画龙通龙语，龙乎龙乎奈何许。

人间好赝无真龙，龙今下天天朦朦。不如画上僧繇壁，待汝飞鸣雷雨夕。
季共见和前 其五
周紫芝（宋代）

雾縠囊悬小树红，芳香应入笑谈中。世间绝韵须真赏，人物当先数阿戎。
自礼贤还鹅湖望山顶飞流有作二首
张嵲（宋代）

农夫秧稻满畦水，行客跨骡无树陂。
热风吹面日方午，忽见绿岩冰柱垂。
和叶干庆七秩诗
卫宗武（宋代）

不图闻达老何求，久矣甘为农服畴。
晚岁但知书甲子，希年徒服富春秋。
作朋何敢班耆父，招隐犹堪共钓游。
寄语纷纷朝市客，狐裘未秘似羊裘。
饮马长城窟行
杨广（隋代）

肃肃秋风起，悠悠行万里。
万里何所行，横漠筑长城。
岂台小子智，先圣之所营。
树兹万世策，安此亿兆生。
讵敢惮焦思，高枕于上京。
北河见武节，千里卷戎旌。
山川互出没，原野穷超忽。
撞金止行阵，鸣鼓兴士卒。
千乘万旗动，饮马长城窟。
秋昏塞外云，雾暗关山月。
缘岩驿马上，乘空烽火发。
借问长城侯，单于入朝谒。
浊气静天山，晨光照高阙。
释兵仍振旅，要荒事万举。
饮至告言旋，功归清庙前。
送罗诚甫访新安王太守
顾璘（明代）

黟江水澄清见底，黄山裳发煖薰人。京华欲问新安政，十月闻君踏早春。
偈二首
释文礼（宋代）

黄钟才起时，九数从头数。
相将幽谷莺啼，次第雕梁燕语。
田父祭勾芒，丛祠敲社鼓。
农父狎牛郎，村姑教蚕妇。
光阴老尽世间人，冬至寒食一百五。
奉和御製冬至
夏竦（宋代）

汉门候景嘉辰启，鲁观书云协气升。
玉琯飞灰新节应，璿霄合璧端华凝。
阳芸初动犹兼雪，柔荔将芳尚隔冰。
繁祉建元名已肇，殊庭备物礼将登。
黄龙甘露诚难拟，泰峙甘泉岂足称。
共庆帝辰延百福，巍巍千载庇黎蒸。
赠王典史五首
熊禾（元代）

我爱熙然翁，识畅度亦夷。
饰政必以儒，公余只吟诗。
利欲胶盆中，三叹斯人希。
安得公伯辈，万宇阳春熙。
次前题两首
王庭圭（宋代）

玉宇初凉江练静，夜深风雨更凄清。从教洗出峰头路，云破星翻月自生。
季澥专使回却寄
毛澄（清代）

与尔当时事醉翁，岂知今日独飘蓬。柴关听雪三年后，石壁看云九月中。

鱼洞水来山更绿，龟亭岚破菊初红。扁舟不得同游赏，肠断江楼一笛风。
和王都尉
范镇（宋代）

惯乘霄汉鹤，翻说淤泥莲。可惜玉台处，等闲闲几年。
拟汉相和歌辞 其四 相逢狭路间
姚燮（清代）

驰驱狭路间，远望何光辉。问此光辉谁，西郭屠沽儿。

莫言屠沽儿，家有万黄金，珠玉弃如灰。纳资为郎官，长戟交车绥。

嬖宠托天子，贵戚兄弟依。都尉率护军，趋奉无高低。

出入清籞中，扬扬并不疑。爱妾歌欢侬，众婢调弦丝。

眩我云襹襹，媚我芳蘼蘼。白杨自为风，不惊铜雀台。
和程德裕颂五首
黄庭坚（宋代）

鹏飞逼塞满空虚，蚊睫安巢却有余。
腊月火烧三界尽，从来灰里拨真如。
和范蜀公题蜀中花图
韩绛（宋代）

径尺千余朵，矜夸古复今。
锦城春物异，粉面瑞云深。
赏爱难忘酒，珍奇不费金。
应知色空理，梦幻即欢心。
冬雪吟
金朋说（宋代）

彤云垂四野，六出舞漫天。
却笑广文郑，严寒无坐毡。
昭肃皇帝挽歌辞三首
李商隐（唐代）

九县怀雄武，三灵仰睿文。周王传叔父，汉后重神君。

玉律朝惊传，金茎夜切云。笳箫凄欲断，无复咏横汾。

玉塞惊宵柝，金桥罢举烽。始巢阿阁凤，旋驾鼎湖龙。

门咽通神鼓，楼凝警夜钟。小臣观吉从，犹误欲东封。

莫验昭华琯，虚传甲帐神。海迷求药使，雪隔献桃人。

桂寝青云断，松扉白传新。万方同象鸟，举恸满秋尘。
和傅山父小园十咏
李曾伯（宋代）

蜡英要占菊天破，玉树须乘梅雨培。
金粟如来还出世，清香不许别花开。
送张彭赴会稽丞
赵抃（宋代）

扁舟行渡浙江滨，湖上风光已漏春。为报稽山民吏道，邑丞今是悟空人。
句 其一
李师中（宋代）

好斩佞人头上血，来充行客酒中杯。
骤雨
释德洪（宋代）

雷搥雨骨天为低，行云趋走不敢迟。桐英满地谁拾去，花态正颦魂欲飞。

紫金蛇光谁掣断，堕空万点跳珠乱。须臾井滑绀无泥，琉璃骨软争道驰。

乱红残萼惊千片，可怜憔悴吴姬面。林光草色自连天，残香依约知谁怨。
次韵解枢干二首
陈造（宋代）

阿文钝于学，莫计故新年。
向微他出错，讵彻醯瓮天。
论交置才否，如君政自贤。
为导有源水，俾加视后鞭。
譬彼千仞登，投足得攀缘。
君生英卫家，造诣超儒先。
余论分吾儿，一一当手编。
繄我液樠木，卧沙不受镌。
鹊音晓见谂，群玉纷堕前。
政使高纸价，敢蕲世儒传。
十绝句寄赵帅
陈造（宋代）

醉中记得新翻谱，土苴梁州笑石州。
火急归来传好事，为渠一洗世间愁。
和朱非二山间之作 其三
袁宏道（明代）

只觉川原变，宁知七曜同。按图穷大地，卓笏量虚空。

霞过遗仙影，云归识海风。人间三不朽，尘里一微虫。
偶题
姜特立（宋代）

自是绳枢子，夤缘登宦途。
閒情入鱼鸟，岁晚卧江湖。
宿钱睦甫南斋
张耒（宋代）

潇洒南轩与病宜，庳床长簟碧纱帏。
三更月上梦初觉，竹影满窗风入衣。
孟仓曹步趾领新酒酱二物满器见遗老夫
杜甫（唐代）

楚岸通秋屐，胡床面夕畦。藉糟分汁滓，瓮酱落提携。

饭粝添香味，朋来有醉泥。理生那免俗，方法报山妻。
题阎佩升为卢公亮写岁寒图
戴亨（清代）

天台雁荡绝人境，沧洲渤澥无纤埃。身婴俗务不能去，目断神游心往来。

阎公逸兴挥毫素，驱风走石沧溟开。不绘赤城霞，不绘桃与李。

赤城霞色多变端，桃李繁华难久恃。泼墨写作岁寒图，凝云浩雪纷满纸。

炎天凛凛肌粟生，眼底萧萧朔风起。何处高人抱膝吟，左有高山右流水。

数点梅花亦可怜，冷艳幽香散庭戺。秃顶苍松不畏寒，槎枒老干巅厓里。

深山大泽余所思，凤吟鸾啸天为低。但觉高吟玉屑飞，姓字不愿王侯知。

我今泪尽梁山操，天涯僵卧复谁告。微名深愧鹤氅尊，东郭先生望晴曜。

削籍归来悲白头，投閒空被山灵笑。
句
强彦文（宋代）

客舍三杯酒，渔舟半夜灯。